বৈশাখের শেষে গরমে রাশ, দক্ষিণবঙ্গে স্বস্তির বার্তা হাওয়া অফিসের

কলকাতা: বৈশাখের দহনে পুড়তে থাকা দক্ষিণবঙ্গে হঠাৎই মিলল স্বস্তির নিঃশ্বাস। বৃহস্পতিবার বিকেলের এক পশলা বৃষ্টিতে অনেকটাই কমেছে তাপমাত্রার পারদ। যার ফলে ভ্যাপসা গরম থেকে সাময়িক রেহাই পেয়েছেন রাজ্যবাসী (West Bengal Weather Update)।

আবহাওয়া দফতরের তথ্য অনুযায়ী, দক্ষিণবঙ্গের উপর একটি ঘূর্ণাবর্ত তৈরি হয়েছে। তার প্রভাবে কলকাতা-সহ একাধিক জেলায় আগামী কয়েক দিন বজ্রবিদ্যুৎ-সহ বৃষ্টিপাতের সম্ভাবনা রয়েছে। সঙ্গে বইতে পারে দমকা হাওয়া, যার গতি ঘণ্টায় ৩০ থেকে ৪০ কিলোমিটার পর্যন্ত পৌঁছাতে পারে বলেও জানানো হয়েছে।

আরও পড়ুন: পরীক্ষার ৭০ দিনের মাথায় মাধ্যমিকের ফল প্রকাশ

আলিপুর আবহাওয়া দফতর জানিয়েছে, আজ থেকে শুরু করে ৭ মে পর্যন্ত দক্ষিণবঙ্গের প্রায় সব জেলাতেই বজ্র-সহ বৃষ্টির সম্ভাবনা থাকছে। আবহাওয়াবিদরা জানাচ্ছেন, এই সময়ে বাইরে বেরোলে সাবধানে থাকতে হবে।

এদিকে, উত্তরবঙ্গের দার্জিলিং, জলপাইগুড়ি, কোচবিহার, কালিম্পং এবং আলিপুরদুয়ারেও আগামী কয়েক দিন বৃষ্টির পূর্বাভাস মিলেছে। সেই সঙ্গে হাওয়ার গতিও কিছুটা বাড়বে বলে অনুমান করা হচ্ছে।

তবে তাপমাত্রায় খুব একটা হেরফের হচ্ছে না। হাওয়া অফিসের হিসেব অনুযায়ী, আগামী পাঁচ দিনে গাঙ্গেয় পশ্চিমবঙ্গ এবং উত্তরবঙ্গ— দুই জায়গাতেই দিন ও রাতের তাপমাত্রা প্রায় একই রকম থাকবে।

বৃহস্পতিবার কলকাতার সর্বোচ্চ তাপমাত্রা ছিল প্রায় ৩২ ডিগ্রি সেলসিয়াস, আর সর্বনিম্ন ২৫ ডিগ্রি। বাতাসে আপেক্ষিক আর্দ্রতার পরিমাণ সর্বাধিক ৯৬ শতাংশ ও ন্যূনতম ৭৭ শতাংশ ছিল।

সব মিলিয়ে মে মাসের শুরুতেই বৃষ্টির আশায় গরমে হাঁসফাঁস করা মানুষ কিছুটা স্বস্তি পেলেও, বজ্রবিদ্যুৎ ও ঝোড়ো হাওয়ার আশঙ্কায় নাগরিকদের সতর্ক থাকতে বলেছে হাওয়া অফিস।